Pápežská bula

Pápežská bula alebo bula je v cirkevnom práve pápežská latinská listina na pergamene o významnej záležitosti, s olovenou - alebo menej častou zlatou - pečaťou, ktorá má na jednej strane vytlačené meno úradujúceho pápeža a na druhej strane obrazy sv. Petra a Pavla, a ktorá je na listinu zavesená konopným alebo hodvábnym materiálom.

Oficiálne označenie buly je litterae apostolicae alebo litterae apostolicae sub plumbo; ak ide o krátky výnos, nazýva sa breve. Buly sa zvyčajne nazývajú podľa prvých slov textu.